**Cu aripi de pasăre la tâmple**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nimic deosebit în tot ce spui

doar surâsul cu irizări de purpură

absorbit de ochii mei fără constrângeri

ca sufletul mamei dospit de iubire.

Doar câteva clipe îmbracă subţire

nerăbdarea ce-mi scapă din mâini,

cu o metaforă mi se acoperă trupul

într-un oraş cu coajă de rodii în loc de cer,

prin care alerg

cu aripi de pasăre la tâmple,

să gust sărutul în braţele lunii.

Mai sărac de identitate, plin de comuniune,

mai avid de tot ce eşti decât de ce sunt,

să nu pot vorbi

decât în silabe rupte din poeme.

. |